TVD บวก 6.55% แรงในรอบ 5 เดือน ลุ้นกำไรปี 61 เทิร์นอะราวด์ หลังออกสินค้าใหม่เพียบ
TVD บวก 6.55% แรงในรอบ 5 เดือน ลุ้นกำไรปี 61 เทิร์นอะราวด์ หลังออกสินค้าใหม่เพียบ โดย ณ เวลา 11.14 น. อยู่ที่ระดับ 1.79 บาท บวก 0.11 บาท หรือ 6.55% ด้วยมูลค่าซื้อขาย 7.50 ล้านบาท
3 ม.ค. 2561

ผู้สื่อข่าวรายงานว่า บริษัท ทีวี ไดเร็ค จำกัด (มหาชน) หรือ TVD ณ เวลา 11.14 น. อยู่ที่ระดับ 1.79 บาท บวก 0.11 บาท หรือ 6.55% ด้วยมูลค่าซื้อขาย 7.50 ล้านบาท ราคาหุ้นปรับตัวขึ้นแรงในรอบ 5 เดือน โดยนับตั้งแต่หุ้นยืนที่ระดับ 1.79 บาท เมื่อวันที่ 12 ก.ค.60

นายทรงพล ชัญมาตรกิจ ประธานเจ้าหน้าที่บริหาร บริษัท ทีวีไดเร็ค จำกัด (มหาชน) หรือ TVD คาดการณ์แนวโน้มปี 61 จะสามารถพลิกกลับมีกำไรได้ โดยจะมีรายได้เติบโตต่อ 10-15% จากปีนี้ที่วางเป้ารายได้ไว้ที่ 3,450  ล้านบาท นอกจากนี้ ในปี 61บริษัทจะออกสินค้าใหม่เพิ่มอีกประมาณ 30 รายการ คาดว่าจะสามารถผลักดันรายได้ให้เติบโตได้อย่างแน่นอน ส่วนรายละเอียดเรื่องการตั้งงบลงทุนและเป้าหมายทางธุรกิจจะเปิดเผยในเร็วๆนี้
ทั้งนี้ นายทรงพล กล่าวเพิ่มเติมว่า หากปีหน้าเศรษฐกิจฟื้นตัวอาจเป็นปัจจัยเสี่ยงต่อทางบริษัท เนื่องจากจะทำให้บริษัทอื่นๆ หันมาโปรโมทสินค้าผ่านทางโฆษณามากขึ้น และทำให้สินค้าของบริษัทมีระยะเวลาในการโฆษณาลดลง
โดยในปี 61 บริษัทคาดว่าจะใช้งบเพื่อทำโฆษณาเพิ่มขึ้นจากปีนี้ที่ใช้ไปประมาณ 480 ล้านบาท โดยจะเน้นการโฆษณาสินค้าผ่านทางโทรทัศน์ดิจิทัลเป็นหลัก และยังมีการปรับปรุง เปลี่ยนแปลงวิธีารนำเสนอสินค้า เพื่อกระตุ้นยอดขาย สร้างจุดสนใจ และดึงดูดให้ลูกค้าตัดสินใจซื้อสินค้ามากขึ้น
ขณะที่บริษัทมีนโยบายปรับปรุงค่าใช้จ่าย โดยการลดจำนวนพนักงานหลังบ้านประมาณ 50 คน และไม่มีการจ้างงานเพิ่มอีก แต่จะรับพนักงานในส่วน Call Center มาเพิ่มแทน ประมาณ 100-200 คน ซึ่งขณะนี้มีแผนรับนักเรียนจากวิทยาลัยพิณชยการบางนาประมาณ 100 คน รวมทั้งจะมีการปรับปรุงระบบขนส่งให้และบริหารต้นทุนสินค้าให้ดียิ่งขึ้น